Mór Városi Önkormányzat Képviselő-testületének
.../.... (...) önkormányzati rendelete
a településkép alakításáról és védelméről szóló 45/2017. (XII.14.) önkormányzati rendelet módosításáról
[1] E rendelet megalkotásának célja Mór Városi Önkormányzat Képviselő-testületének 91/2026. (III.25.) határozatában foglaltak végrehajtása.
[2] Mór Városi Önkormányzat Képviselő-testülete a magyar építészetről szóló 2023. évi C. törvény 225. § (8) bekezdés 1. pontjában kapott felhatalmazás alapján, az Alaptörvény 32. cikk (1) bekezdés a) pontjában meghatározott feladatkörében eljárva, a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII.15.) Korm.rendelet 70. §-ában biztosított véleményezési jogkörében eljáró az állami főépítész hatáskörében eljáró Fejér Vármegyei Kormányhivatal, a Nemzeti Média- és Hírközlési Hatóság, a Honvédelmi Minisztérium Hatósági Főosztálya, a Duna-Ipoly Nemzeti Park Igazgatósága, az örökségvédelmi hatáskörben eljáró Fejér Vármegyei Kormányhivatal, Mór Városi Önkormányzat Képviselő-testületének a településfejlesztési és településrendezési eszközökkel, a településképi arculati kézikönyvvel, valamint a településképi rendelettel összefüggő partnerségi egyeztetés szabályairól szóló 32/2017. (X.4.) önkormányzati rendelet szerinti partnerek, valamint Mór Városi Önkormányzat Képviselő-testületének az önkormányzat szervezeti és működési szabályzatáról szóló 5/2015. (IV.1.) önkormányzati rendelete 30. § (4) bekezdésében biztosított véleményezési jogkörében eljáró Településfejlesztési Bizottság véleményének kikérésével a következőket rendeli el:
1. §
Mór Városi Önkormányzat Képviselő-testületének a településkép alakításáról és védelméről szóló 45/2017. (XII.14.) önkormányzati rendelete (a továbbiakban: rendelet) 5. §-a a következő 5a. ponttal egészül ki:
(E rendelet alkalmazásában:)
„5a.	Háztartási szélerőmű: (vagy kis szélturbina) olyan kisméretű, megújuló energiát hasznosító berendezés, amely a szél mozgási energiáját alakítja át villamos energiává, kifejezetten lakossági, háztartási vagy kisüzemi felhasználási célra;”
2. §
A rendelet 13/A. §-a a következő (8) bekezdéssel egészül ki:
„(8) Háztartási szélerőmű csak az egyéb, településképi szempontból nem meghatározó területeken helyezhető el, mint sajátos építményfajta. Elhelyezés esetén a háztartási szélerőmű működése során a jogszabályban meghatározott zajkibocsátási határértéket nem haladhatja meg, melyet a szakmai konzultációra benyújtandó dokumentációban igazolni kell.”
3. §
A rendelet 15. §-a a következő (3a) bekezdéssel egészül ki:
„(3a) Nem utcafronti kerítés magassága a rendezett terepszinttől mérve legfeljebb 1,8 m lehet. Hullámlemez, hullámpala kerítés nem létesíthető.”
4. §
(1) A rendelet 18. § (3) bekezdése helyébe a következő rendelkezés lép:
„(3) Az utcafronton és közterületi telekhatárra hullámlemez, hullámpala kerítés nem létesíthető. A közterület irányába anyagában és megjelenésében egységes, igényes, épített kerítés vagy sövénykerítés alkalmazható.”
(2) A rendelet 18. § (7) bekezdése helyébe a következő rendelkezés lép:
„(7) Mobil garázs építési helyen belül elhelyezhető, ha annak homlokzati felülete fa, fahatású, antracit, sötétbarna trapézlemez vagy vakolt felületű.”
5. §
A rendelet 20. § (3) bekezdés a) pontja helyébe a következő rendelkezés lép:
(A magas blokkos, paneles, társasház épület esetében klímaberendezés elhelyezés módjai a következők lehetnek:)
„a)	bevezető utakra néző homlokzaton klímaberendezés kültéri egysége nem helyezhető el, kivéve a beugró homlokzati felületeket és a d) pontban meghatározott eseteket;”
6. §
A rendelet 13. alcíme a következő 23/B. §-sal egészül ki:
„23/B. §
Amennyiben a településkép védelme szempontjából kiemelt terület Szőlőhegy területét érinti akkor a településkép védelme szempontjából kiemelt területre vonatkozó településképi követelményeket és az egyéb, településképi szempontból nem meghatározó területekre vonatkozó településképi követelményeket együttesen kell alkalmazni.”
7. §
A rendelet 24. § (7) bekezdése helyébe a következő rendelkezés lép:
„(7) Mobil garázs építési helyen belül elhelyezhető, - kivéve a Szőlőhegy területén - ha annak homlokzati felülete fa, fahatású, antracit, sötétbarna trapézlemez vagy vakolt felületű.”
8. §
(1) A rendelet 26. § (2) bekezdése helyébe a következő rendelkezés lép:
„(2) A magas blokkos, paneles, társasház, sorház, ikerház épület esetében a fő homlokzatokon klímaberendezés kültéri egységét elsősorban a beugró homlokzati felületeken kell elhelyezni. Amennyiben erre nincs mód, akkor egymás fölötti lakások berendezései egy vonalban, egymáshoz igazodóan, egymás alatt, fölött helyezhetők el.”
(2) A rendelet 26. §-a a következő (7) bekezdéssel egészül ki:
„(7) Technológiai berendezés elhelyezése elsősorban ne az utcai főhomlokzaton, hanem az utcáról nem látható módon kerüljön kialakításra.”
9. §
A rendelet 33. §-a a következő (6) bekezdéssel egészül ki:
„(6) Háztartási szélerőmű telepítése esetén minden esetben szükséges szakmai konzultáció.”
10. §
A rendelet 38. § (1) bekezdése helyébe a következő rendelkezés lép:
„(1) Településképi bejelentési eljárást kell lefolytatni a településképi szempontból meghatározó területeken:
a)	30 napnál tovább fennálló üzletfelirat, saját hirdetőfelület kialakítása,
b)	új épület, építmény építése, elhelyezése és meglévő épület utcáról látható homlokzatának megjelenését befolyásoló építési tevékenység,
c)	szobor, emlékmű, kereszt, emlékjel építése, elhelyezése,
d)	a telek természetes terepszintjének nem engedélyköteles, az utcaképet érintő megváltoztatása,
e)	a közterülethez közvetlenül kapcsolódó nem engedélyköteles méretű támfal építése, bővítése, meglévő felújítása, helyreállítása, átalakítása, korszerűsítése, megváltoztatása,
f)	szellőző-, légkondicionáló berendezés kültéri egysége, áru- és pénzautomata, kerékpártartó, zászlótartó építményen való elhelyezése,
g)	közterületre vagy közhasználat elől el nem zárt magánterületre néző kerítés építése, átalakítása, bővítése,
h)	közterületi utcabútorok, köztárgyak, csomagautomaták, könyvszekrények elhelyezése,
i)	közterületi zöldfelületek, gyalogos felületek létesítése,
j)	helyi védett érték hőszigetelése
esetén.”
11. §
A rendelet 39. § (1) bekezdés b) pontja helyébe a következő rendelkezés lép:
(Településképi bejelentési eljárást kell lefolytatni az építési engedélyezési eljáráshoz nem kötött elhelyezések közül)
„b)	az építmények homlokzatára, az építési telek kerítésére, kerítéskapujára vagy támfalára rögzített, illetve közterületen, vagy közhasználatra átadott magánterületen elhelyezett
ba)	hirdetőtábla, hirdetővitrin,
bb)	utcabútoron elhelyezett információ-hordozó berendezés vagy szerkezet,
bc)	totemoszlop,
bd)	útbaigazító tábla
elhelyezése esetén.”
12. §
A rendelet 41. § (2) bekezdése helyébe a következő rendelkezés lép:
„(2) A polgármester a főépítész szakmai véleménye alapján a településképi bejelentési eljárásban az országos és helyi építési követelményeknek való megfelelés, a településképi illeszkedés, illetve a településképi szabályoknak megfelelés vizsgálatakor a tevékenység tudomásulvételéről vagy megtiltásáról szóló döntés kialakítása során az alábbi szempontokat veszi figyelembe:
a)	a kialakult településszerkezetnek és telekszerkezetnek való megfelelőség,
b)	a tervezett építési tevékenység utcaképi illeszkedése,
c)	a tervezett rendeltetés-változás a szomszédos és a környező beépítés településképi sajátosságaihoz való illeszkedése, azok, valamint a határoló közterületek rendeltetésszerű és biztonságos használatát indokolatlan mértékben történő zavarása, illetve korlátozása.”
13. §
A rendelet 44. §-a helyébe a következő rendelkezés lép:
„44. §
A képviselő-testület a város közigazgatási területén a településképi szempontból meghatározó területeken a kötelezően takartan elhelyezhető utcafrontról látható klímaberendezések kültéri egységeinek takarásához, továbbá a helyi védett épületek külső felújításának és állagmegóvásának elvégzéséhez a természetes személy tulajdonosok részére vissza nem térítendő pénzügyi támogatást (a továbbiakban: támogatás) nyújt.”
14. §
A rendelet 28. alcím címe helyébe a következő rendelkezés lép:
„28. A helyi védett épületek külső felújításának és állagmegóvásának elvégzéséhez nyújtott támogatás”
15. §
(1) A rendelet 45. § (1) bekezdése helyébe a következő rendelkezés lép:
„(1) A helyi védett épületek külső felújításának és állagmegóvásának elvégzéséhez nyújtható támogatás elnyerésére irányuló pályázat kiírására, a beérkezett pályázatok elbírálására és a pályázati eljárást lezáró döntés meghozatalára a Képviselő-testülettől átruházott hatáskörben a Településfejlesztési Bizottság jogosult.”
(2) A rendelet 45. § (4) bekezdése helyébe a következő rendelkezés lép:
„(4) A pályázati eljárást lezáró döntés meghozatalára a városi főépítész, valamint a Móri Városvédő és Szépítő Egyesület véleménye alapján minden év október 31. napjáig kerül sor.”
16. §
A rendelet 46. §-a helyébe a következő rendelkezés lép:
„46. §
(1) A pályázatához mellékelni kell:
a)	a jogerős építési engedélyt (engedélykötelesség esetén) vagy a településképi bejelentés tudomásul vételéről szóló határozatot,
b)	az elvégezni kívánt munkák részletes műszaki leírását, bemutatva a hagyományos építészeti értékek megőrzésének módját,
c)	a beárazott költségvetést, külön kimutatva a védettségből eredő többletkötelezettséget,
d)	a pályázó nyilatkozatát arról, hogy az ingatlan felújításához részesült-e már támogatásban, és ha igen, milyen forrásból és mikor,
e)	a pályázónak az e rendeletben megállapított pályázati és támogatási feltételek megismeréséről és elfogadásáról szóló nyilatkozatát.
(2) A pályázat beérkezését követő 15 napon belül a jegyző a Városfejlesztési és -üzemeltetési Iroda útján a felújítandó épületről fotódokumentációt készít.
(3) Érvénytelen az a pályázat, ahol a felújítási, állagmegóvási munkát a pályázó a (2) bekezdésben meghatározott fotódokumentáció készítése előtt megkezdi.
(4) A jegyző szükség esetén legfeljebb 10 napos hiánypótlási határidőt biztosít. Érvénytelen az a pályázat, amely az írásban közölt hiánypótlási határidő lejártát követően sem felel meg az (1) bekezdésben foglaltaknak.
(5) Az érvénytelenségről a pályázatok elbírálása körében a Településfejlesztési Bizottság dönt.
(6) Egyazon épület értékmegőrző külső felújításához vagy állagmegóvásához, vis maior következtében előálló indokolt eseteket kivéve, tíz évenként legfeljebb egy alkalommal igényelhető támogatás.”
17. §
A rendelet 47. § (1) bekezdése helyébe a következő rendelkezés lép:
„(1) A támogatottal a polgármester támogatási szerződést köt, melyben rögzíteni kell a támogatás feltételeként elvégzendő munkákat. Amennyiben a támogatott az erről szóló értesítést követő 30 napon belül a szerződést nem írja alá, a támogatás nem folyósítható.”
18. §
A rendelet 48. § (3) és (4) bekezdése helyébe a következő rendelkezések lépnek:
„(3) Az adható támogatás legmagasabb összege alkalmanként és ingatlanonként a védettségből eredő felújítási, állagmegóvási többletköltségek maximum 50 %-a, de legfeljebb 1.000.000,- Ft.
(4) A Településfejlesztési Bizottság a beérkező pályázatok számára tekintettel kezdeményezheti a költségvetésben rendelkezésre álló forrás Képviselő-testület által történő kiegészítését, amely esetben a pályázatok elbírálási határideje meghosszabbítható.”
19. §
A rendelet VIII. Fejezete a következő alcímmel egészül ki:
„31. A klímaberendezések kültéri egységeinek takarásához nyújtott támogatás
48/A. §
A város közigazgatási területén a településképi szempontból meghatározó területeken a kötelezően takartan elhelyezhető utcafrontról látható klímaberendezések kültéri egységeinek takarásához benyújtott támogatási kérelmeket a Képviselő-testület által átruházott hatáskörben a Településfejlesztési Bizottság bírálja el.
48/B. §
(1) A támogatási kérelmek a tárgyév során folyamatosan benyújthatók a Móri Polgármesteri Hivatalhoz.
(2) A támogatási kérelemhez mellékelni kell:
a)	településképi bejelentés tudomásul vételéről szóló határozatot,
b)	a klímaberendezés takarólemezének bekerülési és felszerelési költségét igazoló számlát,
c)	a felszerelés tényét igazoló fotókat,
d)	a kérelmezőnek az e rendeletben megállapított támogatási feltételek megismeréséről és elfogadásáról szóló nyilatkozatát.
(3) A jegyző szükség esetén legfeljebb 10 napos hiánypótlási határidőt biztosít. Nem támogatható az a kérelem, amely az írásban közölt hiánypótlási határidő lejártát követően sem felel meg a (2) bekezdésben foglaltaknak.
48/C. §
(1) A kérelmet a benyújtást követő 30 napon belül kell elbírálni.
(2) A forráshiány miatt nem támogatható, valamint az e rendeletben foglalt feltételeknek nem megfelelő kérelmeket a Településfejlesztési Bizottság elutasítja.
(3) A kérelem elbírálásának eredményéről a kérelmező a döntés meghozatalát követő 15 napon belül írásban értesítést kap azzal, hogy a megítélt támogatás folyósításának feltétele a támogatási szerződésnek az értesítés kézhezvételétől számított 30 napon belül történő megkötése.
48/D. §
(1) A támogatás fedezetét a képviselő-testület évente a költségvetési rendeletében állapítja meg.
(2) A támogatást lakásonként egyszer, egy eszközre lehet igénybe venni az anyagköltség és a takarólemez telepítés költségei bruttó összegének 80 %-a mértékéig, de legfeljebb 80.000 Ft összegben.”
20. §
Hatályát veszti a rendelet
a)	29. alcím címe,
b)	30. alcím címe.
21. §
Ez a rendelet a kihirdetését követő napon lép hatályba.

